Filantropía

A filantropía é o amor ao xénero humano e todo o que á humanidade representa, particularmente na súa forma positiva e construtiva, expresado na axuda aos outros sen que necesariamente se precise dun intercambio ou interese ningún nunha resposta. Un concepto asociado cando se introducen connotacións relixiosas é a caridade. As denominacións correspondentes para a persoa son filántropo, filántropa (adxectivo e substantivo) e para a súa obra filantrópico, filantrópica (adxectivo).

Os esforzos filantrópicos son realizados por parte de individuos ou grupos de individuos organizados (como Fundacións). O normal é que posúan unha alta capacidade económica ou de influencia, e moitas veces tamén unha capacidade intelectual notable: polímatas, polifacéticos e políglotas. Baséanse en donativos a organizacións humanitarias, persoas, comunidades, ou no traballo de cooperación motivado por un fin humanitario, tal que o traballo de voluntario para dar apoio a institucións que teñen o propósito específico de axudar aos seres vivos e mellorar as súas vidas.

En Galicia moitos esforzos filantrópicos procederon de políticos locais que chegaban a cotas de poder a nivel estatal, ou de empresarios estranxeiros de éxito instalados en Galicia, ou de indianos ou benfeitores e magnates, que dende a distancia ou ó regresar beneficiaban a súa vila natal ou familiar con escolas, institutos, museos, centros de investigación, empresas, torneos, concursos ou premios, circos (o de Benposta), viaxes sanitarias (expedición da vacina), fundación de sociedades ou academias (a RAG), financiamento de equipos deportivos, axuda ós emigrantes etc. É por isto que en moitos casos están asociados fortemente a unha localidade (ou institución):
 Eusebio da Guarda, Jaime Ozores de Prado, Manuel Piñeiro Pose: A Coruña
 Jorge Dorribo, Antonio Fernández López, Álvaro Gil Varela: Lugo
 Manuel Misa Bertemati: Baiona, Vigo, Porto do Son, Xerez da Fronteira, Murcia, Cuba, Westminster
 Camilo Veiga Prego, Policarpo Sanz, Ramón Nieto, Norberto Velázquez Moreno, Martín Echegaray: Vigo
 Xosé García Barbón: Vigo, Verín
 Enrique Peinador Lines: Vigo, Mondariz (e RAG)
 Doutor Marescot: Pontevedra
 Casimiro Gómez Cobas: Pontevedra, Cerdedo-Cotobade, Lalín
 Plácido Castro Rivas e Fernando Blanco de Lema: Cee/Fisterra
 Xesús Canabal: O Pino, Uruguai
 Pedro Murias e Jesús Rodríguez Murias: Ribadeo
 Xan de Forcados: O Saviñao / Terra de Lemos
 Matías López López: Sarria
 Vicente Casabella: Ourol
 Enrique Santamarina Becerra y Leonardo Santamarina: A Fonsagrada, Oza dos Ríos (e RAG)
 Francisco Domínguez Mosquera: Carballedo
 Alfredo Álvarez Pérez e Guillermo Álvarez Pérez: Cortegada
 Rogelio García Yáñez: Ramirás
 José María Vidal Cepeda: Padrón
 Conde Cabanelas: A Lama
 Manuel Cordo Boullosa: Ponte Caldelas
 José Félix Soage Villarino: Cangas do Morrazo
 Francisco Nogueira Fraguas: Bueu
Porén, este labor de mecenado abranguía ocasionalmente eidos máis extensos. Ocasionalmente tamén se levaba a cabo por parte de relixiosos ou de mulleres, tanto como xestión dunha herdanza como do seu propio patrimonio:
 Teresa Herrera: A Coruña
 Emilia Pardo Bazán: A Coruña (e RAG)
 Corona González Santos: O Porriño, Ribadeo
 Ángela Santamarina Alduncín: Ourense, Poio
O labor filantrópico, caritativo e de beneficencia non sempre é completamente altruísta e desinteresado, pois pode producir beneficios, vantaxes ou desgravacións fiscais a persoas físicas ou xurídicas.

*
*